泛舟
作者：劉摯
朝代：宋

paragraphs: 湖光漾碧霄，飄然一方舟。
綠窗屢還復，檀槳雙夷猶。
雨色芰荷晚，風香蘋藻秋。
鳧鷗解相信，隨橈過前洲。
落落二三子，載酒相與遊。
清言愜素尚，大笑忘幽憂。
洞庭醉淵明，剡溪浮子猷。
人生似飄瓦，所願非所求。
濯纓漁父達，佩蘭騷人愁。
不須吳姬婉，蓮間聽淫謳。
鄙哉遁功業，方爲五湖遊。
吾曹詩酒中，此樂爲最優。